Temeljem članka 44. Zakona o komunalnom gospodarstvu („Narodne novine“, broj 68/18 i 110/18) i članka 28. Statuta Grada Vodica („Službeni glasnik Grada Vodica“, broj 02/18, 03/18 i 08/18), Gradsko vijeće Grada Vodica na \_\_. sjednici, od \_\_\_\_\_\_\_\_\_2020. godine, donosi

**ODLUKU**

**o obavljanju dimnjačarskih poslova**

**I. OPĆE ODREDBE**

Članak 1.

Ovom Odlukom uređuje se organizacija i način obavljanja dimnjačarskih poslova, rokovi kontrole i čišćenja dimnjaka i uređaja za loženje, nadzor nad obavljanjem tih poslova, te prekršajne odredbe, sve u svrhu sprečavanja i otklanjanja uzroka požara i opasnosti od plinova i dimova, te zaštite života ljudi i imovine.

Dimnjačarski poslovi kao komunalna djelatnost moraju se obavljati trajno i u skladu sa odredbama zakonskih i podzakonskih propisa, kao i ove Odluke.

Članak 2.

Pod obavljanjem dimnjačarskih poslova podrazumijeva se:

- provjera ispravnosti i funkcioniranja dimnjaka i uređaja za loženje,

- obavljanje redovnih i izvanrednih pregleda dimnjaka i uređaja za loženje,

- čišćenje dimnjaka i uređaja za loženje,

- spaljivanje i vađenje čađe iz dimnjaka i uređaja za loženje,

- poduzimanje mjera za sprječavanje opasnosti od požara, eksplozija, trovanja, te zagađivanja zraka, kako ne bi nastupile štetne posljedice zbog neispravnosti dimnjaka i uređaja za loženje.

Članak 3.

Pod dimnjakom se u smislu ove Odluke smatra usponski dimovodni kanal, sabirnica čađe, priključna cijev uređaja za loženje i drugi dijelovi dimnjaka.

Uređajima za loženje u smislu ove Odluke smatraju se uređaji za loženje na kruta, tekuća i plinska goriva.

Korisnici dimnjačarske usluge su vlasnici građevina, stanova, poslovnih prostora i drugih objekata u kojima se nalaze dimovodni objekti.

**II.** **ORGANIZACIJA OBAVLJANJA DIMNJAČARSKE SLUŽBE**

Članak 4.

Dimnjačarske poslove na području Grada Vodica može obavljati pravna ili fizička osoba-obrtnik registrirana za obavljanje dimnjačarskih poslova, koja je s Gradom Vodice sklopila ugovor o koncesiji (u daljnjem tekstu: koncesionar).

Članak 5.

Područje Grada Vodica predstavlja jedinstveno dimnjačarsko područje.

Članak 6.

Pripremne radnje i postupak davanja koncesija za obavljanje dimnjačarskih poslova na području Grada Vodica provodi se sukladno Zakonu o koncesijama i Zakona o komunalnom gospodarstvu.

Članak 7.

Ponudu za obavljanje dimnjačarskih poslova može podnijeti pravna osoba, odnosno fizička osoba obrtnik, koja ispunjava slijedeće uvjete:

1. da je registrirana za obavljanje dimnjačarski poslova,
2. da ima zaposlenu osobu s odgovarajućom stručnom spremom i/ili položenim majstorskim ispitom za dimnjačara, odnosno da fizička osoba obrtnik ima odgovarajuću stručnu spremu i/ili položen majstorski ispit za dimnjačara,
3. da nema dospjelog duga s osnove javnih davanja prema Proračunu Republike Hrvatske, te Gradu Vodice po bilo kojoj osnovi,
4. da nije kažnjavana za kaznena djela određena propisima kojima se uređuje javna nabava,
5. da posjeduje osnovni alat za obavljanje dimnjačarski poslova.

Članak 8.

Za koncesiju se plaća godišnja naknada Gradu Vodice.

Rok na koji je koncesija dana računa se od dana sklapanja ugovor o koncesiji.

**III. NAČIN OBAVLJANJA DIMNJAČARSKE SLUŽBE**

III. I. OBVEZE KONCESIONARA

Članak 9.

Koncesionar obavlja dimnjačarske poslove na temelju godišnjeg plana čišćenja i kontrole dimovodnih objekata (u daljnjem tekstu: Godišnji plan).

Godišnji plan obuhvaća redoslijed obavljanja dimnjačarski usluga po naseljima i ulicama.

Koncesionar je dužan Godišnji plan iz stavka 1. ovog članka izraditi najkasnije do 31. kolovoza godine u kojoj počinje ogrjevna sezona i dostaviti ga Upravnom odjelu Grada Vodica nadležnom za komunalne poslove (u daljnjem tekstu: Odjel).

Ogrjevna sezona u smislu ove Odluke smatra se razdoblje od 15. listopada do 15. travnja slijedeće godine.

Članak 10.

Koncesionar je dužan korisnika usluge obavijestiti o danu i vremenu kontrole i čišćenja dimnjaka i uređaja za loženje dostavom pisane obavijesti u poštanski sandučić ili na drugo vidno mjesto u zgradi korisnika usluge i to najmanje tri (3) dana prije početka obavljanja dimnjačarskih usluga.

Koncesionar je u pravilu dužan odazvati se na poziv korisnika za čišćenje dimovodnih objekata u roku od 8 (osam) dana od dana poziva.

Članak 11.

Pri obavljanju dimnjačarskih poslova koncesionar je dužan voditi brigu o čistoći prostorije korisnika usluge, te je otpadni materijal i čađu nastalu uslijed kontrole i čišćenja dimnjaka i uređaja za loženje dužan očistiti i ukloniti na propisani način.

Ako koncesionar utvrdi da na dimnjaku i/ili uređaju za loženje postoje nedostaci, pisano će o tome obavijestiti korisnika usluge ili upravitelja zgrade i pozvati ih da uklone nedostatke u roku koji procijeni koncesionar.

Ako se nedostaci iz stavka 1. ovog članka ne uklone u utvrđenom roku ili se isti nedostatak ponovno utvrdi pri slijedećem čišćenju i pregledu dimnjaka koncesionar će o tome obavijestiti Odjel, a ako se radi o uređaju za loženje na plinovito gorivo i operatera plina.

Ako koncesionar utvrdi postojanje neposredne opasnosti za živote ljudi i imovinu koja može nastati daljnjom uporabom dimnjaka i/ili uređaja za loženje, obavijestit će bez odgode o tome nadležno inspekcijsko tijelo za zaštitu od požara.

Članak 12.

Koncesionar je dužan voditi evidenciju o pregledu i čišćenju dimnjaka, te izvedenim radovima.

Evidencija iz stavka 1. ovog članka se vodi za svaku zgradu posebno, a sadrži:

- ulicu i kućni broj (po potrebi ulaz),

- ime i prezime ili naziv korisnika usluge odnosno upravitelja zgrade, te njegovu adresu ako se ona razlikuje u odnosu na adresu zgrade,

- oznaku dimnjaka koji se pregledavaju i čiste,

- datum obavljanja dimnjačarskih poslova,

- vrstu i datum izvođenja radova na dimnjaku,

- nalaz,

- potpis dimnjačara,

- potpis korisnika usluge, odnosno predstavnika stanara kao potvrdu obavljenih dimnjačarskih poslova.

III. II. OBVEZE KORISNIKA USLUGE

Članak 13.

Korisnici usluge koji podliježu kontroli i čišćenju dimovodnih objekata dužni su sukladno propisima, tehničkim normativima, normama i uputama proizvođača održavati u ispravnom stanju dimnjake, ložišta i uređaje za loženje, te omogućiti čišćenje i kontrolu dimovodnih objekata.

Članak 14.

Korisnici usluge dužni su voditi brigu da se dimnjaci i uređaji za loženje redovito čiste i održavaju u ispravnom stanju sukladno pozitivnim propisima.

Korisnik usluge dužan je koncesionaru:

- omogućiti pregled i čišćenje dimnjaka i uređaja za loženje,

- dati podatak o broju i vrsti dimnjaka i uređaja za loženje,

- omogućiti pristup svakom dimnjaku i uređaju za loženje koji se koristi.

Radi ispravnog pregleda i čišćenja dimnjaka pristup do vratašca, priključaka, kape dimnjaka i ostalih dijelova dimnjaka mora uvijek biti slobodan.

Članak 15.

Korisnici usluga dužni su svaku promjenu broja ili vrste dimovodnih objekata i vrstu goriva prijaviti koncesionaru u roku od 30 (trideset) dana od dana nastale promjene.

Korisnik usluge dužan je na zahtjev koncesionara dati na uvid dokumentaciju o broju i vrsti uređaja za loženje sa sustavom dobave zraka i dimovodnih objekata ako takva dokumentacija postoji ili ga obavijestiti o broju i vrsti uređaja za loženje sa sustavom dobave zraka i dimovodnih objekata i sezoni loženja te mu omogućiti pristup svakom uređaju za loženje i dimovodnom objektu.

Članak 16.

Zbog izgradnje novog ili rekonstrukcije postojećeg dimovodnog objekta, zbog promjene uređaja za loženje ili promjene vrsta goriva, vlasnik ili korisnik dimovodnog objekta dužan je prije puštanja dimovodnog objekta u funkciji izvršiti sva potrebna ispitivanja i kontrole te ishoditi dokumentaciju kojom se dokazuje kvaliteta izvedenih radova i ugrađenih materijala.

**IV. ROKOVI ČIŠĆENJA I KONTROLE DIMOVODNIH OBJEKATA**

Članak 17.

U svrhu održavanja dimnjaka i uređaja za loženje koncesionar obvezno provodi redovite i izvanredne preglede i čišćenja.

Pored redovitih i izvanrednih obveznih pregleda i čišćenja dimnjaka i uređaja za loženje, čišćenje i kontrola obavlja se i na zahtjev korisnika usluge.

Članak 18.

Dimovodni objekti se čiste i kontroliraju u sezoni loženja u sljedećim rokovima:

1. dimnjaci, dimovodni kanali, kotlovi centralnog grijanja i priključne cijevi jedan (1) put u dva mjeseca u poslovnim zgradama i prostorijama u sezoni loženja,

2. dimnjaci, dimovodni kanali i kotlovi centralnog grijanja u domaćinstvima i stambenim zgradama obavezno 2 (dva) puta godišnje u sezoni loženja.

Čišćenje dimovodnih objekata, obavlja se na zahtjeve korisnika i izvan rokova navedenih u točki 1. i 2. ovog članka uz važeći cjenik koncesionara.

3. dimovodni objekti koji se ne upotrebljavaju u dužim vremenskim razmacima uslijed napuštenosti objekta, odnosno sezonskog stanovanja (vikendice i sl.) ne podliježu odredbama ovoga članka, a inače postoji obveza čišćenja minimalno jedan (1) put godišnje, po pozivu i u dogovoru s koncesionarom.

4. kontrola dimnjaka onih domaćinstava koji se griju na plin vrši se dva puta u godini, polugodišnje.

Redoviti pregled uključuje najmanje:

- vizualni pregled, u kojeg je uključeno utvrđivanje položaja i veličine pukotina te drugih oštećenja bitnih za očuvanje tehničkih svojstva dimnjaka i uređaja za loženje,

- tlačnu probu u slučaju sumnje,

- usklađenost dimnjaka i uređaja za loženje.

Na način utvrđen u stavku 2. ovog članka obavlja se i pregled dimnjaka prije prve uporabe uređaja za loženje, odnosno prije prve uporabe, ako dimnjak nije bio u uporabi dulje od godinu dana.

Prigodom pregleda dimnjaka, dimnjak se obvezno čisti na način koji je primjeren vrsti dimnjaka (mehanički i/ili na drugi način).

Članak 19.

Izvanredni pregled dimnjaka provodi se prije svake promjene uređaja za loženje ili promjene goriva, nakon svakog izvanrednog događaja koji može utjecati na tehnička svojstva dimnjaka ili izaziva sumnju u uporabljivost dimnjaka, o čemu je korisnik usluge dužan obavijestiti koncesionara.

Izvanredni pregled dimnjaka provodi se i po zahtjevu inspektora za zaštitu od požara.

Članak 20.

Pregled i čišćenje dimnjaka i uređaja za loženje izvodi se sukladno pozitivnim propisima i pravilima struke, a u svrhu očuvanja i zaštite okoliša, te zaštite od požara.

Obveznoj kontroli i čišćenju ne podliježu dimnjaci i uređaji za loženje koji se ne koriste, pod uvjetom da su ih njihovi korisnici odjavili koncesionaru.

Prije ponovnog početka korištenja dimnjaka i uređaja za loženje iz ovog stavka, korisnik usluge dužan je obavijestiti koncesionara i zatražiti njegovu kontrolu, a po potrebi i njihovo čišćenje.

Članak 21.

Kod dimnjaka kojeg nije moguće temeljito očistiti, izvršit će se spaljivanje čađe.

Spaljivanje čađe obavlja se uz mjere opreza u skladu s propisima o zaštiti od požara na najpovoljnijem mjestu u dimnjaku.

Spaljivanje čađe ne smije se obavljati za vrijeme jakog vjetra i visokih temperatura zraka.

O spaljivanju čađe koncesionar je dužan obavijestiti vatrogasnu službu Grada Vodica i ostale korisnike zgrade.

**V. CJENIK DIMNJAČARSKIH POSLOVA I NAPLATA PRUŽENIH USLUGA**

Članak 22.

Koncesionar za obavljene dimnjačarske poslove naplaćuje naknadu prema cjeniku dimnjačarskih poslova.

Koncesionar je dužan za obavljene dimnjačarske poslove izdati račun.

Naknadu iz stavka 1. ovog članka plaća korisnik usluge, odnosno upravitelj zgrade.

Članak 23.

Ugovorom o koncesiji određuje se način utvrđivanja naknade za obavljanje dimnjačarskih poslova.

**VI. NADZOR**

Članak 24.

Nadzor nad obavljanjem dimnjačarskih poslova obavlja komunalno redarstvo, osim ako se ne radi o nadzoru koji je u nadležnosti inspektora za zaštitu od požara.

Ako korisnici usluga ne vrše potrebne radnje iz Zakona o zaštiti od požara, inspektor u tom slučaju na prijavu komunalnog redara može postupiti sukladno zakonskim propisima.

Komunalni redar ovlašten je:

- narediti obavljanje dimnjačarskih poslova ako utvrdi da se oni ne obavljaju pravilno i potpuno,

- zabraniti neovlašteno obavljanje dimnjačarskih poslova,

- kontrolirati vođenje propisanih evidencija,

- predložiti pokretanje prekršajnog postupka za prekršaje propisane ovom Odlukom.

Članak 25.

Koncesionar je dužan komunalnom redaru na njegov zahtjev dostaviti podatke, očitovanja i dokumentaciju koja je potrebna za obavljanje nadzora.

**VI. PREKRŠAJNE ODREDBE**

Članak 26.

Novčanom kaznom u iznosu od 2.000,00 do 5.000,00 kuna kaznit će se pravna osoba, odnosno novčanom kaznom od 1.000,00 do 3.000,00 kuna kaznit će se fizička osoba obrtnik:

1. ako obavlja dimnjačarske poslove bez ugovora o koncesiji
2. ako ne obavlja dimnjačarske poslove na temelju Godišnjeg plana
3. Godišnji plan ne izradi najkasnije do 31. kolovoza godine u kojoj počinje ogrjevna sezona i/ili ga ne dostavi Odjelu
4. najmanje tri dana prije početka obavljanje dimnjačarskih usluga Korisnika usluge ne obavijesti o danu i vremenu kontrole i čišćenja dimnjaka i uređaja za loženje, dostavom pisane obavijesti u poštanski sandučić ili na drugo vidno mjesto u gradi Korisnika usluge
5. ne vodi evidenciju o pregledu i čišćenju dimnjaka te izvedenim radovima
6. u svrhu održavanja dimnjaka i uređaja za loženje ne provodi redovite i izvanredne preglede i čišćenja
7. spaljivanje čađe ne obavlja uz mjere opreza u skladu s propisima o zaštiti od požara na najpovoljnijem mjestu u dimnjaku
8. spaljivanje čađe obavlja za vrijeme jakog vjetra i/ili visokih temperatura zraka
9. o spaljivanju čađe ne obavijesti vatrogasnu službu Grada Vodica i ostale korisnike zgrade
10. za obavljene dimnjačarske poslove ne naplati naknadu prema cjeniku dimnjačarskih poslova
11. za obavljene dimnjačarske poslove na izda račun
12. komunalnom redaru na njegov zahtjev ne dostavi podatke, očitovanja i dokumentaciju koja je potrebna za obavljanje nadzora.

Novčanom kaznom u iznosu 500,00 do 1.000,00 kuna kaznit će se i odgovorna osoba u pravnoj osobi koncesionara koja počini prekršaj iz stavka 1. ovog članka.

Članak 27.

Novčanom kaznom u iznosu 2.000,00 do 4.000,00 kuna kaznit će se za prekršaj korisnik usluge pravna usluga ako:

1. kao vlasnik ili korisnik zgrade, stana, poslovnog prostora, objekata i postrojenja ne vodi brigu da se dimnjaci i uređaji za loženje redovito čiste i održavaju u ispravnom stanju sukladno pozitivnim propisima,
2. postupi protivno članku 14. stavku 2. i 3. Odluke,
3. nakon pisanog poziva koncesionara ne ukloni u ostavljenom roku nedostatke na dimnjaku i/ili uređaju za loženje,
4. prije ponovnog početka korištenja dimnjaka i uređaja za loženje ne obavijesti koncesionara i ne zatraži njihovu kontrolu, a po potrebi i čišćenje.

Novčanom kaznom u iznosu od 500,00 do 1.000,00 kuna kaznit će se odgovorna osoba u pravnoj osobi korisnika usluge koja počini prekršaj iz stavka 1. ovog članka.

Novčanom kaznom u iznosu 1.000,00 do 2.000,00 kuna kaznit će se korisnik usluge fizička osoba –obrtnik i osoba koja obavlja drugu samostalnu djelatnost koja počini prekršaj iz stavka 1. ovog članka.

Novčanom kaznom u iznosu 300,00 do 500,00 kuna kaznit će se korisnik usluge fizička osoba koja počini prekršaj iz stavka 1. ovog članka.

**VII. PRIJELAZNE I ZAVRŠNE ODREDBE**

Članak 28.

Danom stupanja na snagu ove Odluke prestaje važiti Odluka o dimnjačarskoj službi („Službeni vjesnik Šibensko-kninske županije“, broj 4/11) i Odluka o koncesijama za obavljanje komunalnih djelatnosti („Službeni glasnik Grada Vodica“, broj 2/10, 6/10 i 4/11).

Članak 29.

Ova Odluka stupa na snagu osmog dana od dana objave u „Službenom glasniku Grada Vodica“.

KLASA:

URBROJ:

Vodice,

**GRADSKO VIJEĆE GRADA VODICA**

**PREDSJEDNIK**

**Marin Mikšić,v.r.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**OBRAZLOŽENJE**

Pravna osnova za donošenje ove Odluke je donošenje novog Zakona o komunalnom gospodarstvu („Narodne novine“, broj 68/18 i 110/18).

Sukladno odredbi članka 25. stavka 4. Zakona o komunalnom gospodarstvu dimnjačarski poslovi se definiraju kao uslužna komunalna djelatnost koja podrazumijeva čišćenje i kontrole dimnjaka, dimovoda i uređaja za loženje u građevinama.

Zbog svoje specifičnosti obavljanje dimnjačarskih poslova zahtjeva posebno pravno određenje i reguliranje.

Slijedom navedenog, ovom Odlukom se uređuje organizacija i način obavljanja dimnjačarskih poslova (članci 4. – 8.), obveze koncesionara i korisnika usluge (članci 9. – 16.), rokovi kontrole i čišćenja dimnjaka i uređaja za loženje (članci 17. – 21.), nadzor nad obavljanjem tih poslova (članci 24. – 25.), prekršajne odredbe (članci 26. – 27.).

Dimnjačarski poslovi na području Grada Vodica obavljaju se temeljem koncesije, koji postupak davanja koncesije je uređen Zakonom o koncesijama („Narodne novine“, broj 69/17).

Važeća Odluka o dimnjačarskoj službi („Službeni vjesnik Šibensko-kninske županije“, broj 4/11) donesena je 2011. godine, a od tada su se, sukladno gore navedenom, izmijenili zakonski propisi na temelju kojih je ista donesena.

Slijedom navedenog, radi usklađenja Odluke o obavljanju dimnjačarskih poslova sa Zakonom o komunalnom gospodarstvu, Zakonom o koncesijama i drugim propisima potrebno je donijeti novu Odluku.

S ciljem da se širi krug zainteresiranih osoba s područja Grada Vodica uključi u pripremu konačnog Nacrta Odluke o obavljanju dimnjačarskih poslova svrsishodno je provesti savjetovanje s javnošću. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe Odluke.